CELEX: 62021TN0566
Language: fi
Date: 2021-09-07 00:00:00
Title: Asia T-566/21: Kanne 7.9.2021 – Steinbach International v. komissio

6.12.2021   
            
            
               FI
            
            
               Euroopan unionin virallinen lehti
            
            
               C 490/47
            
         
      Kanne 7.9.2021 – Steinbach International v. komissio
      (Asia T-566/21)
      (2021/C 490/57)
      Oikeudenkäyntikieli: saksa
      
         Asianosaiset
      
      
         Kantaja: Steinbach International GmbH (Schwertberg, Itävalta) (edustaja: asianajaja J. Gesinn)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta kumoamaan tiettyjen tavaroiden luokittelusta yhdistettyyn nimikkeistöön 31.5.2021 annetun komission täytäntöönpanoasetuksen (EU) 2021/957 (EUVL 2021, L 211, s. 48).
      
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste: Luokitellessaan Mesh Loungen tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1) liitteen I toisessa osassa olevaan nimikkeeseen 6306 90 00 vastaaja on muuttanut kyseisen tullinimikkeen sisältöä.
               
            
                  2)
               
               
                  Toinen kanneperuste: Yhdistetyn nimikkeistön nimike 9506 on se tavaranimike, johon Mesh Lounge on luokiteltava, koska Mesh Lounge on muu varuste vesiurheilua varten ja se voidaan rinnastaa ilman muuta puhallettaviin käsikellukkeisiin, joiden osalta vastaaja on jo päättänyt, että kyse on nimikkeeseen 9506 2900 kuuluvista tavaroista. Ratkaisevaa ei ole, käytetäänkö Mesh Loungea urheilemiseen.
               
            
                  3)
               
               
                  Kolmas kanneperuste: Jos lähdetään siitä, ettei Mesh Loungea voida luokitella yhdistetyn nimikkeistön nimikkeeseen 9506 2900, se on luokiteltava yhdistetyn nimikkeistön nimikkeeseen 3926 9097 90 (muut muovitavarat, valmistettu foliosta), koska ilmatyyny ja -rengas – ei kuitenkaan kangas – ovat luonteenomaisia ainesosia.
               
            
                  4)
               
               
                  Neljäs kanneperuste: Kokonaisarviointi on tehty yksinomaan käyttötarkoituksen perusteella. Kokonaisharkinnassa on otettava huomioon muut ominaisuudet, mikä johtaa siihen, että Mesh Lounge – jos sitä ei voida luokitella muihin kyseeseen tuleviin nimikkeisiin – olisi luokiteltava yhdistetyn nimikkeistön nimikkeeseen 3926 9097 90. Mesh Loungea ei voida pitää leirintävarusteena. Vaihtoehtoisesti se voitaisiin luokitella yhdistetyn nimikkeistön nimikkeeseen 9503 0095 90 (muut lelut, muovia), jos oletetaan, että Mesh Lounge voidaan rinnastaa ilmapatjaan.